Ճիչ (ֆիլմ, 1957)

«Ճիչ» (), ռեժիսոր Միքելանջելո Անտոնիոնիի ֆիլմը, որն էկրանավորվել է 1957 թվականին։ Ֆիլմը Լոկառնոյի կինոփառատոնում արժանացել է մրցանակի։

Սյուժե 
Ալդոն յոթ տարի է, ինչ բնակվում է ամունացած կնոջ՝ Իրմայի հետ, որի ամուսինն աշխատելու նպատակով մեկնել է Ավստրալիա։ Նրանք ունեն աղջիկ, որի անունը Ռոզինա է։ Իրման Ալդոյից մեծ է։ Ալդոն աշխատում է շաքարի գործարանում՝ որպես մեխանիկ։

Իրման լուր է ստանում, որ ամուսինը մահացել է Ավստրալիայում։ Ալդոն ասում է, որ հիմա իրենց ամուսնության համար խոչընդոտ չկա, բայց Իրման հայտարարում է, որ չի սիրում նրան և լավ կլինի, որ իրենք բաժանվեն։ Ալդոն փորձում է պահել Իրմային, վիճում է նրա հետ, քաղաքի բնակիչների աչքի առաջ ծեծում նրան, ինչին ի պատասխան Իրման գոռում է, որ դա իրենց հարաբերությունների վերջն է։

Ալդոն զրուցում է մոր հետ։ Վերջինս ասում է, որ չարժեր ուրիշ բան սպասել մեկ անգամ արդեն ամուսնուն դավաճանած կնոջից։

Ալդոն և Ռոզինան հեռանում են քաղաքից։ Նրանք կանգ են առնում Էլվիայի (Բեթսի Բլեր) և նրա կրտսեր քրոջ՝ Էդերի մոտ։ Ալդոն նախկինում սիրահետել էր Էլվիին, բայց նրան լքել էր հանուն Իրմայի։ Ալդոն նորից սկսում է սիրահետել Էլվիին։ Էլվիի մոտ է գալիս Իրման, խնդրում է Ալդոյի իրերը նրան փոխանցել և հայտնում է, որ ինքը բաժանվել է նրանից։ Էլվիան մեղադրում է Ալդոյին նրանում, որ նա վերադարձել է իր մոտ միայն այն պատճառով, որ Իրման վռնդել է իրեն։ Պարերից հետո գինովցած Էդերան Ալդոյի նկատմամբ հետաքրքրություն է ցուցաբերում։ Այս դեպքերից հետո Ալդոն և Ռոզինան հեռանում են նրանց տնից։

Նրանք բենզինատար մեքենայով ընթանում են մայրուղով և կանգ առնում բենզալցակայանում։ Վարորդն Ալդոյին խորհուրդ է տալիս այդ օրը մնալ այդտեղ, որպեսզի խնդիրներ չունենան ոստիկանների հետ։ Լցակայանի տերը երիտասարդ այրի Վիրջինյան է։ Ալդոն և Ռոզինան գիշերում են խորդանոցում։ Առավոտյան Վիրջինյան Ալդոյին աշխատանք է առաջարկում։ Վիրջինյայի հետ ապրում էր նաև նրա հայրը, ում հարբեցողությունը անհարմարություն է պատճառում դստերը։ Վիրջինյան և Ալդոն սկսում են միասին ապրել։ Հոր հետ ունեցած հերթական խնդրից հետո Վիրջինյան որոշում է նրան ծերանոց տանել։ Այդ նպատակով բոլորը միասին գնում են մոտակա քաղաք։ Ծերանոց այցելելուց հետո Ռոզինան մոլորվում է։ Նա տեսնում է, որ Ալդոն և Վիրջինյան միասին են և ծանր ապրումներ է ունենում։ Վիրջինյան Ալդոյին համոզում է դստերը վերադարձնել մորը։ Ալդոն այդպես էլ անում է, բայց աղջկանից բաժանվելուց հետո լքում է Վիրջինյային։

Ալդոն աշխատանք է գտնում։ Գործընկերներից մեկը պատմում է Լատինական Ամերիկայում աշխատանքի մասին։ Ալդոն մտածում է Վենեսուելա տեղափոխվել, բայց հետո գլխից հանում է այդ միտքը։ Այնտեղ նա հանդիպում է մարմնավաճառուհի Անդրեինային։

Աշխատանքից հետո Ալդոն հայտնվում է մի աղքատ ձկնորսական գյուղում, որտեղ կրկին հանդիպում է Անդրեինային։ Նա օգնում և հոգ է տանում աղջկա մասին, երբ վերջինս հիվանդանում է։ Ձմռանը, երբ նրանց գումարը վերջանում է, Անդրեինան կրկին վերադառնում է իր արհեստին, ինչից հետո Ալդոն լքում է նրան։

Տուն վերադառնալու ճանապարհին Ալդոն բենզալցակայանում կրկին հանդիպում է Վիրջինյային։ Նա Ալդոյին խնդրում է վերցնել իր իրերը։ Տանը Ալդոն տեսնում է Վիրջինյայի հորը, ով շարունակում է հարբեցողությունը։

Ալդոն վերադառնում է հայրենի քաղաք։ Շաքարի գործարանի և նրա հարակից տարածքներում նախատեսվում է ռազմական օդանավակայան կառուցել։ Քաղաքի բնակիչները բողոքում են շինարարության դեմ։ Այդտեղ տեղակայված ռազմական զորքը փորձում է կոտրել դիմադրությունը։

Ալդոն փնտրում է Իրմային։ Նա Ռոզինային նկատում է ուրիշ տուն մտնելիս։ Լուսամուտից տեսնում է նորածնին բարուրող Իրմային։ Ալդոն գնում է շաքարի գործարան, բարձրանում աշտարակը։ Իրման գնում է նրա հետևից՝ փորձելով կանգնեցնել նրան, սակայն Ալդոն նետվում է աշտարակից։ Իրման ողբում է նրա մահը։

Ֆիլմի գործողություններն անց են կացվում արդյունաբերական կամ մշուշոտ տեսարանների ֆոնի վրա։

Դերերում 

 Սթիվ Կոկրան՝ Ալդո
 Ալիդա Վալլի՝ Իրմա
 Բեթսի Բլեր՝ Էլվիա
 Գաբրիելա Պոլատտա՝ Էդերա
 Դորիան Գրեյ՝ Վիրջինյա
 Լինն Շոու՝ Անդրեինա
 Միրնա Ջիրարդի՝ Ռոզինա

Ծանոթագրություններ 

 
  
 Il Grido: Modernising the Po. Senses of Cinema 3.
 Il grido  Review by Dennis Schwartz (2004)

Արտաքին հղումներ 

1957 ֆիլմեր
Իտալական դրամա ֆիլմեր
Ամերիկյան դրամա ֆիլմեր
Իտալերեն ֆիլմեր
Իտալական ֆիլմեր
Ինքնասպանության մասին ֆիլմեր
Սև-սպիտակ ֆիլմեր
Անգլերեն ֆիլմեր
Կինոմրցանակի դափնեկիրներ
Միքելանջելո Անտոնիոնիի ֆիլմեր